Skupno podjetje IMI pozdravlja pozitivne ugotovitve sodišča glede zakonitosti in pravilnosti vseh transakcij, povezanih z njegovimi letnimi računovodskimi izkazi; edina izjema so vsebinske napake, ki jih je Skupno podjetje IMI samo odkrilo s prvimi naknadnimi revizijami v zvezi z vmesnimi plačili za zahtevke za povračilo stroškov v okviru prvega razpisa za zbiranje predlogov, izvedene pred proračunskim letom, za katero se izvaja pregled.

V reprezentativni stopnji napake in stopnji preostalih napak, ki naj bi po ocenah znašali 5,82 oziroma 3,64 % in se uporabljata kot osnova za mnenje sodišča s pridržkom, se kaže rezultat 56 revizij, s katerimi je bilo pokritih 65 zahtevkov za povračilo stroškov v okviru prvega razpisa za zbiranje predlogov, sprejetih v letih 2010 in 2011, ko je bilo Skupno podjetje še v zagonski fazi. Poleg tega:

(a) je bila velika večina finančnih napak, odkritih s temi revizijami zahtevkov za povračilo stroškov iz let 2010 in 2011, relativno majhnih zneskov, ki jih je bilo treba prilagoditi (manj kot 5 000 EUR v korist Skupnega podjetja), in so bili jasna posledica napačnega razumevanja pravil ali nepozornosti, posvečene podrobnostim določb sporazumov o dodelitvi nepovratnih sredstev. Revizije so bile v večini premerov tudi namenoma osredotočene na nove upravičence v okviru raziskovalnih programov EU ali upravičence, pri katerih revizija še ni nikoli bila izvedena. Pri takih revizijah je mogoče pričakovati višjo stopnjo napake.

(b) V ocenjeni stopnji napake se ne kaže rezultat revizij vmesnih plačil, izvedenih upravičencem leta 2012, za katere se leta 2013 vodi nov reprezentativni vzorec 40 naknadnih revizij, prvi predhodni rezultati pa se pričakujejo ob koncu leta. Te nove revizije zajemajo širšo množico zahtevkov za povračilo stroškov in upravičencev, med drugim prve zahtevke za povračilo stroškov za projekte z drugega razpisa za zbiranje predlogov ter drugo in tretje obdobje poročanja v zvezi s projekti s prvega razpisa za zbiranje predlogov.

(c) Skupno podjetje je od takrat sprejelo vrsto konkretnih preventivnih ukrepov in ukrepov za spremljanje, da bi pomagalo zmanjšati pogostejše napake in temeljna tveganja, ki so povezana z upravljanjem nepovratnih sredstev. Nekateri izvedeni ukrepi: (i) pregled in izboljšanje notranjih politik in postopkov predhodne kontrole, ki jih bo osebje izvajalo za vmesna plačila glede na izkušnje iz prvih dveh let delovanja; (ii) pravočasne revizije vzorčnega sporazuma Skupnega podjetja o dodelitvi nepovratnih sredstev, zaradi katerih so pravni pogoji in zahteve za nepovratna sredstva postali jasnejši; (iii) predstavitev posebnih finančnih smernic Skupnega podjetja januarja 2012 in izdaja posodobljene različice junija 2013, s čimer so sodelujoči in njihovi imenovani neodvisni revizorji za potrdila o finančnih izkazih dobili izčrpne informacije in smernice o določbah vzorčnega sporazuma Skupnega podjetja o dodelitvi nepovratnih sredstev; (iv) pogosta organizacija finančnih delavnic za sodelujoče, na katerih se obravnavajo predvsem ponavljajoči se vzroki napak in njihovo preprečevanje, ter (v) uvedba celostnih poslovnih rešitev (leta 2012) z namenskim informacijskim orodjem Skupnega podjetja za predložitve in projektno vodenje SOFIA (Submission OF Information Application – aplikacija za predložitev informacij), ki omogoča elektronske predložitve in preverjanje zahtevkov za povračilo stroškov, s čimer se zmanjša dopustno število napak.

Hkrati je Skupno podjetje izvajalo ustrezen nadzor za zagotavljanje, da so napake, storjene v njegovo korist, ki so bile odkrite od prvih končanih naknadnih revizij, ustrezno popravljene. To se sistematično dosega bodisi z izdajo nalogov za izterjavo bodisi kot kompenzacija za prihodnja plačila. Poleg tega se napake, ki štejejo za sistematične, širijo tudi na nerevidirane zahtevke za povračilo stroškov, predložene istemu revidiranemu upravičencu.

Skupno podjetje je tudi nadaljevalo izvajanje intenzivnega letnega programa naknadnih revizij, s katerimi je zajelo 40 % skupne vrednosti vmesnih plačil, izvedenih v prejšnjem letu, v skladu s strategijo za naknadne revizije, ki jo je odobril upravni odbor. Te revizije so zelo učinkovita in zanesljiva osnova za ocenjevanje in spremljanje splošne zakonitosti in pravilnosti vmesnih plačil na večletni ravni ter za odkrivanje in popravljanje napak, odkritih v revidiranih zahtevkih za poplačilo stroškov. Skupno podjetje tudi vztraja pri tesnem usklajevanju z Evropsko komisijo in njenimi agencijami, vključenimi v sedmi okvirni program, in si izmenjuje informacije o skupnih upravičencih, da bi optimiziralo revizijsko pokritost in učinkovito zmanjšalo tveganja neskladnosti.

Zavezano ostaja upravljanju svojega financiranja na podlagi pristopa, temelječega na zaupanju, s sodelujočimi v projektih, obenem pa zagotavljanju zadostnega nadzora in odgovornosti. Preventivni ukrepi, temelječi na tveganjih, in korektivni ukrepi, ki jih je Skupno podjetje že sprejelo, zagotavljajo zadostno osnovo za dobro finančno poslovodenje in postopno zmanjševanje možnosti za napake v vmesnih plačilih upravičencem na večletni ravni. Ta uravnoteženi pristop bo tudi prispeval k zagotavljanju uspešnega rezultata projektov Skupnega podjetja, saj številni od njih že začenjajo dajati odlične ali obetavne rezultate, ki so v interesu pacientov in družbe na splošno.

Ker pri številnih projektih nastajajo šele prvi odhodki, zlasti pri projektih, izbranih od tretjega do osmega razpisa za zbiranje predlogov, bo mogoče popoln učinek ukrepov Skupnega podjetja videti šele dolgoročno, ko bo več projektov predložilo zahtevke za povračilo stroškov in bodo naknadne revizije zajele večji del vseh upravičencev.